Liderul PPE (Partidul popular European), Manfred Weber, a susținut miercuri, 6 martie, la București, în cadrul Congresului PPE, o conferință de presă, alături de liberalii Siegfried Mureșan și Emil Boc.
Weber a punctat importanța luptei interne pentru alegerile europarlamentare și respectarea principiului reprezentativității voinței electoratului în alegerile europarlamentare.
"Nu trimiteți extremiști în Parlamentul European. Vor fi de partea lui Putin. (...) Viziunea europeană a EPP este una a solidarității. Vrem să păstrăm Europa unită, să ne ajutăm unii pe alții, mai ales după criza de coronavirus.
Să investim 70 de miliarde euro nu a fost un exercițiu ușor, dar EPP, prin Ursula von der Leyen și înainte prin Angela Merkel, a reușit. Și vreau să fiu foarte clar, toți extremiștii și populiștii europeni au refuzat acest ajutor, toți aceștia sunt prietenii lui Putin, aliații lui", a declarat Manfred Weber, potrivit Newsweek.ro.
Weber a cerut românilor să nu trimită reprezentanți care nu sunt în acord cu principiile europene în Parlamentul European, la alegerile din 9 iunie.
"Pot doar să le cer oamenilor să catalogheze votul ca fiind serios și prin asta să arate solidaritate europeană", a adăugat acesta.
Amintim că peste 2.000 de delegaţi din peste 40 de ţări, printre care se numără preşedintele Comisiei Europene, preşedintele Parlamentului European, şefi de state şi de guverne, preşedinţii de partide şi comisarii europeni care fac parte din familia politică a Popularilor Europeni, se reunesc, miercuri şi joi, în congres la Bucureşti.
Congresul PPE se desfăşoară la Romexpo, reuniunea fiind găzduită de Partidul Naţional Liberal în parteneriat cu Partidul Popular European.
Ursula von der Leyen, actuala şefă a Comisiei Europene, este candidata unică pentru a conduce lista Popularilor la scrutinul european din 9 iunie.
În aceeași perioadă și social democrații s-au întâlnit la Roma, și l-au ales pe Nicholas Schmit ca lider la începutul lunii martie.